1.

preporučuje Vijeću i potpredsjedniku Komisije / Visokom predstavniku Unije za vanjske poslove i sigurnosnu politiku: (a) da ponovno istaknu snažnu potporu teritorijalnoj cjelovitosti, suverenosti i neovisnosti Ukrajine unutar njezinih međunarodno priznatih granica; da pruže svu potrebnu materijalnu, vojnu, financijsku i humanitarnu pomoć Ukrajini i pripreme se da u najvećoj mogućoj mjeri doprinesu ponovnoj izgradnji zemlje nakon rata jer demokracija i sloboda ovise o blagostanju i gospodarskoj stabilnosti; da uspostave pravni instrument kojim se omogućuje zapljena zamrznute ruske imovine i sredstava te njihova upotreba za odštetu i obnovu Ukrajine; (b) da nastave graditi na temeljima odlučnosti i jedinstva iskazanog pri izbijanju rata u Ukrajini i hitno ostvare rezultate u skladu s iskazanom razinom ambicija; da ostvare istinski napredak u vanjskoj politici i obrambenoj suradnji na razini Unije kako je navedeno u Izjavi iz Versaillesa i zaključcima Vijeća od 24. i 25. ožujka 2022.; (c) da se usuglase da bi Visoki predstavnik Unije za vanjske poslove i sigurnosnu politiku trebao biti prisutan ex officio u formatima pregovora koje su pokrenule ili vode države članice EU-a; (d) da uvedu glasovanje kvalificiranom većinom za određena područja vanjske politike, kako je već predviđeno Ugovorima, primjerice za donošenje režima sankcija protiv pojedinaca, te da teže proširenju takvog glasovanja na područje vanjske politike u Vijeću kako bi se povećala djelotvornost vanjske politike EU-a; (e) da osiguraju da se države članice pridržavaju načela Ugovorâ, posebno članka 24. UEU-a, u kojem se navodi da „države članice aktivno i bez zadrške podupiru vanjsku i sigurnosnu politiku Unije u duhu lojalnosti i uzajamne solidarnosti”; (f) da ostvare brz napredak u uspostavi obrambene unije s ambicioznijim kratkoročnim, srednjoročnim i dugoročnim ciljevima tako da provedu konkretne mjere utvrđene Strateškim kompasom, što bi služilo kao početna točka za provedbu zajedničke obrane EU-a, u skladu s odredbom iz članka 42. stavka 2. UEU-a; (g) da ojača suradnju s partnerima istomišljenicima, osobito s transatlantskim saveznicima NATO-a, kako bi se zadržalo najveće moguće jedinstvo u obrani međunarodnog poretka utemeljenog na pravilima, čime bi se promicali i branili mir, demokratska načela i poštovanje ljudskih prava i omogućilo da ekonomske ovisnosti ne prevladaju nad obranom ljudskih prava i vrijednosti za koje se Unija zalaže; da se posebno usredotoče na takvu suradnju sa zemljama globalnog juga te u tu svrhu iskoriste razvojnu suradnju i strategiju Global Gateway; da naglase potrebu za međunarodnom suradnjom u pitanjima sigurnosti opskrbe hranom; (h) da uspostave redovito Vijeće ministara obrane EU-a; (i) da stratešku autonomiju Unije učine sveobuhvatnim ciljem u svim područjima te temeljnim i cjelovitim pristupom vanjskoj, sigurnosnoj i obrambenoj politici i vanjskom djelovanju, kako bi Unija mogla djelovati samostalno kada je to potrebno te s partnerima kad je to moguće i kako bi imala važnu ulogu na međunarodnoj sceni; da izrade alate za suzbijanje gospodarske prisile te da što prije ostvare prehrambenu neovisnost i potpunu sigurnost energetskih zaliha kako bi se smanjile energetske ovisnosti; da također osiguraju diverzifikaciju lanaca opskrbe kako bi se suzbile strateške ovisnosti o sirovinama; da u tom kontekstu osiguraju recipročnost ulagačke i trgovinske politike; (j) da surađuju sa saveznicima i partnerima na rješavanju sekundarnih posljedica ruske agresije na Ukrajinu, uključujući sigurnost opskrbe hranom u zemljama izvan EU-a, posebno u Unijinu susjedstvu; (k) da se bore protiv propagande i kampanja dezinformiranja te da ih suzbijaju od samog početka u Uniji i njezinu susjedstvu te da ojačaju suradnju s partnerima u zemljama kandidatkinjama i potencijalnim zemljama kandidatkinjama za članstvo u EU-u i diljem svijeta, među ostalim tako da hitno uspostave pravne i tehničke instrumente koji su za to potrebni, u svrhu suzbijanja zlonamjernog vanjskog uplitanja, kao što je ono koje je Rusija provodila i provodi tijekom svoje ratne agresije na Ukrajinu; da ojačaju kapacitete radne skupine East StratCom Europske službe za vanjsko djelovanje; da uspostave proaktivnu, višejezičnu i stratešku komunikacijsku politiku;